Mladá,
krásna, úspešná

Vyšlo aj v tlačovej podobe

Objednať môžete na
www.lindeni.sk

www.albatrosmedia.sk

Alanna Kalbová

Mladá, krásna, úspešná – e-kniha

Copyright © Albatros Media a. s., 2019

Všetky práva vyhradené.
Žiadna časť tejto publikácie nesmie byť rozširovaná
bez písomného súhlasu majiteľov práv.

Venujem svojej mame, ktorá túto knihu
rozhodne nepotrebuje, ale aj tak si kúpi
dvadsať výtlačkov.

MLADÁ, KRÁSNA, ÚSPEŠNÁ

Úvod

Túto knižku nezaradili do užšieho výberu titulov nominovaných na Pulitzerovu cenu, nedostane sa do učebných osnov a ani výstižne a s citom neskúma postavenie moderných žien.

Ponúka však skvelé tipy, ako nadviazať rozhovor s kýmkoľvek a kdekoľvek, pomôže vám napísať odkaz s poďakovaním a naučiť sa tancovať slaďák. Je plná dievčenských záležitostí. Dočítate sa v nej, ako zabrániť tomu, aby sa vám na pančuche urobilo očko, a ako použiť svoj šarm na dosiahnutie cieľa. Navyše vďaka nej zistíte, aké oblečenie sa hodí k vašej postave, aká farba vám najväčšmi pristane či ako zaobchádzať s ihlou a niťou.

Okrem toho vás táto kniha pripraví na to, ako si vypýtať zvýšenie platu, ako si poradiť s parkovaním a ako využiť techniky sebaobrany. Ženy by mali byť doma aj v tom, ako si skontrolovať olej v aute – ani jedna z vás určite nechce poškodiť motor.

Celé hodiny som sa prechádzala po luxusnej parfumérii, z predajcu áut vyťahovala tipy, ako získať zľavu, pátrala po odpovediach na rôzne otázky a nakoniec som si uvedomila jedno: bez ohľadu na to, čo robíte alebo s kým sa rozprávate, vystrite sa, nahoďte úsmev a prejavte aspoň trochu sebadôvery.

Vraj nijakú nemáte? Tak ju predstierajte. Na nasledujúcich stránkach sa dozviete, ako na to.

Z PRAKTICKÉHO ŽIVOTA

Ako vymeniť koleso na aute

Skôr či neskôr sa určite nevyhnete situácii, keď sa budete musieť popasovať s týmto menším technickým problémom, preto buďte pripravené. Dopredu si naštudujte, ako postupovať pri demontáži a montáži kolesa, a vyhnete sa stresu.

1. Len čo si všimnete, že máte defekt, odstavte vozidlo na rovnom betónovom povrchu, ktorý sa nezvažuje, zatiahnite ručnú brzdu a zaraďte rýchlosť.

2. Väčšina áut má vo výbave dojazdové alebo plnohodnotné rezervné koleso, zdvihák a kľúč na skrutky kolies (to, kde tieto veci nájdete, zistíte v návode na obsluhu, no zvyčajne sú v kufri). Predtým než ich použijete, si pozorne prečítajte pokyny. Zíde sa vám aj poduška, na ktorú si budete môcť kľaknúť, aby ste sa nezašpinili, a pracovné rukavice – škvrny od oleja sa odstraňujú oveľa ťažšie ako lak na nechty.

3. Najprv uvoľnite skrutky kolesa (pomocou ktorých je upevnené), aby ste ich ľahšie vybrali, keď vozidlo zdvihnete zo zeme (zatiaľ ho ešte nezdvíhajte, nechajte si to na neskôr). Postup je jednoduchý: na skrutky zaradom nasadzujte kľúč, otáčajte ním v protismere hodinových ručičiek a mierne ich povoľte, ale nevyberajte. Ak to pôjde ťažko, pomôžte si pri tom nohou.

Otočte kľúčom a povoľte skrutky.

4. Až teraz je čas zdvihnúť vozidlo. V návode na obsluhu si prečítajte, ako a kam treba umiestniť zdvihák. Pozor si treba dať i na polohu ramena, ktorým auto zdvíhate. Spevnené oporné body, slúžiace práve na túto činnosť, sú väčšinou označené. Keď ich nájdete, pomocou zdviháka môžete pomaly začať dvíhať automobil až do polohy, pri ktorej sa koleso už nebude dotýkať zeme.

Zdvihák umiestnite na správne miesto.

5. Vytiahnite uvoľnené skrutky a dajte dolu koleso.

6. Nasaďte nové koleso, tak aby dobre zapadlo, inak nebudete môcť poriadne pripevniť skrutky.

7. Začnite skrutky zasúvať do dier. Najprv ich voľne zakrúťte rukou a potom čo najsilnejšie dotiahnite kľúčom. Pri zasúvaní a uťahovaní skrutiek nepostupujte zaradom zľava doprava, ale vždy do kríža. Uťahujte v smere hodinových ručičiek, teda tlačte smerom dolu.

8. Pomocou zdviháka opatrne spustite auto do pôvodnej stabilnej polohy na betónovej ploche a posledný raz dotiahnite skrutky – ak to ide ťažko a máte slabé prsty, znovu si pomôžte nohou (pozrite krok 3). Potom ich ešte raz poriadne skontrolujte. Mali by byť utiahnuté napevno.

9. Náhradné kolesá nie sú určené na dlhodobé použitie. Nástroje, s ktorými ste pracovali, a koleso s defektom uložte do kufra a zájdite do najbližšieho pneuservisu. Ak pneumatika nie je priveľmi poškodená, mechanik ju možno opraví. V opačnom prípade ju musíte vymeniť.

„Vždy keď idem k automechanikovi, pozerá sa na mňa ako na hlupaňu. ,Pani zlatá, je to tesnenie.‘ Viem, čo to znamená. Tesnenie ma vyjde na $ 150. Keď ma však osloví pani zlatá, bude ma to stáť $ 200.“

Emily Levinová, americká komička

Ako obšiť oblečenie

Aj keď sa s ihlou a niťou veľmi nekamarátite, môžete sa naučiť aspoň to, ako na odevoch obšiť lem, aby ste zbytočne nemuseli utekať ku krajčírke.

1. Do ihly navlečte niť s dĺžkou asi šesťdesiat centimetrov. Jej konce naspodku spojte a zviažte na uzlík.

2. Oblečenie prevráťte naruby a otočte lemom k sebe.

3. Prvý steh urobte z vnútornej strany lemu (aby uzlík nebolo vidno, keď odev budete mať na sebe).

4. Potom ihlu oblúkovito pretiahnite ponad okraj lemu, látku zachyťte jemným stehom, vráťte sa popod lem a ihlu prevlečte späť na vonkajšiu stranu lemu. Dajte si pozor, aby stehy na lícnej časti boli čo najmenej viditeľné. Týmto spôsobom pokračujte po celej dĺžke lemu.

lemový steh

5. Ak je materiál hrubý, zachyťte ihlou iba zopár vláken a nepreťahujte ju celú na druhú stranu. V prípade tenkých látok dokonca stačí zachytiť len jedno vlákno. Veľkosť stehu závisí od druhu materiálu. Stehy príliš nezaťahujte, mali by zostať voľnejšie, aby sa látka neriasila.

Rýchlejší spôsob: Nepodceňujte ani možnosť použitia nažehľovacej pásky. Prekvapí vás, čo všetko môžete pomocou nej a žehličky zvládnuť (ak neviete, ako žehliť, pozrite si stranu 20). Ihlu a niť vôbec nebudete potrebovať. Máte príliš dlhé nohavice? Aj to vyrieši nažehľovacia páska. Môžete ju použiť dokonca na skrátenie záclony. Nielenže ňou šikovne, jednoducho a rovno spojíte a prichytíte čokoľvek, čo potrebujete, ale ešte k tomu je aj lacná.

Ako narábať s ihlou pri drobných opravách

V tejto časti sa dočítate, ako môžete rýchlo vyriešiť menšie krajčírske problémy, ktoré sa vždy objavia v najnevhodnejšom čase.

• Oprava roztrhnutého šva: Oblečenie obráťte naruby a narovnajte ho. Skôr než začnete, môžete látku prichytiť niekoľkými špendlíkmi. Potom roztrhnutý šev pozdĺžne zošite zadným stehom: Z bodu, kde ste vypichli ihlu z rubu, po prvom stehu smerom dopredu (zľava doprava) urobte v tej istej línii druhý, polovičný steh smerom späť (sprava doľava). Takto pokračujte vždy smerom dopredu dlhším stehom a smerom späť polovičným stehom. Vďaka tomu bude látka reagovať, akoby ste ju šili strojom, a to je veľmi dôležité. Keby ste ju zašili rovnou líniou, látka by nevyzerala dobre a v tejto časti by mala inú pružnosť než na zvyšku šva.

zadný steh

• Oprava rozstrapkaných dierok na bundách a tričkách s krátkymi rukávmi: Použite niť, ktorá má rovnakú či podobnú farbu ako oblečenie, a radšej zvoľte trochu tmavší odtieň než svetlejší. Navlečte ju do ihly a na konci spravte uzlík. Oblečenie zašívajte zo zadnej časti, aby uzlík a stehy nebolo vidno. Ak ide o pletenú alebo džersejovú látku, dbajte na to, aby ste na oboch stranách dierky zachytili neporušené očko. Pre istotu svoju prácu poistite menšími zadnými stehmi a na záver ihlu raz alebo dvakrát pretiahnite pomedzi očko, ktoré sa vytvorilo medzi niťou a tkaninou.

• Oprava uvoľnenej podšívky kabáta alebo bundy: Navlečte niť do ihly a urobte zopár menších stehov, aby ste látku upevnili. Koniec roztrhnutého vlákna zviažte s niťou, aby sa podšívka ďalej netrhala. Malými stehmi zvnútra zošite záhyby podšívky. Keď skončíte, voľnú niť zasa zviažte s pretrhnutým vláknom na druhej strane zašitej trhliny.

Ako žehliť

Ak neplánujete žehliť iba vo výnimočných prípadoch, investujte do kvalitnej žehliacej dosky a naparovacej žehličky so samočistiacou funkciou. Zapamätajte si, že ak veci nechcete mať pokrčené, musíte ich žehliť na rovnom povrchu.

• Oboznámte sa s tým, ako sa žehlička nastavuje, lebo nie všetky látky sa žehlia pri rovnakej teplote. (Hodváb či syntetiku nežehlite pri teplote určenej na žehlenie vlny, inak sa pokrčia a poškodia!)

• Ak chcete žehliť parou, naplňte zásobník na vodu.

• Pozorne si prečítajte pokyny na každom oblečení, ktoré plánujete vyžehliť. Keď na ňom nie sú, pokúste sa určiť, z akej je látky, a podľa toho nastavte teplotu. Ak máte pochybnosti, vždy začnite s nižšou teplotou a najprv prežehlite menej viditeľné miesto, až potom celý kus oblečenia.

• Akryl sa na horúcu žehličku môže lepiť a zamat môže nadobudnúť trvalý lesk. Aby ste predišli nehodám, prevráťte veci naruby alebo ich žehlite cez bavlnenú látku, prípadne plachtu.

• Skôr než začnete žehliť, uistite sa, či niektoré časti vecí nie sú zhúžvané, prípadne nemajú neželané záhyby. Podľa možnosti ich trochu vyrovnajte.

• Bavlnu najlepšie vyžehlíte vtedy, keď je mierne vlhká. Ak úplne vyschla, pokropte ju vodou, trochu ju skrúťte a nechajte chvíľu odležať.

• Žehlite pomaly a dajte si pozor, aby ste žehličku nedržali pridlho na jednom mieste (inak tam po nej zostane značka). Nepoddajné záhyby navlhčite vodou a pri žehlení vykonávajte pohyb v tvare číslice osem.

• Košele s goliermi sa vám budú žehliť lepšie, ak použijete dosku na rukávy. Rukávy položte najskôr na žehliacu dosku a vyžehlite ich z oboch strán tak, aby sa na okrajoch nevytvorili puky. Potom ich natiahnite na dosku na rukávy a prežehlite. Pokračujte zadnou časťou, bokmi a prednými dielmi košele. Pomedzi gombičky sa najlepšie dostanete špičkou žehličky. Golier nežehlite zahnutý, inak bude vyzerať sploštene. Narovnajte ho a prežehlite z oboch strán. Napokon ho zviňte a na kolene ohnite do správneho tvaru.

Ako skontrolovať olej vo vozidle

Olej je nevyhnutný na to, aby vozidlo fungovalo správne. Premazáva motor a znižuje v ňom trenie. Ak ho nemáte dosť, motor môže vypovedať službu a môže sa tým zničiť auto. Olej by ste mali meniť tak často, ako to odporúča výrobca vozidla (zvyčajne medzi 10 000 a 15 000 najazdenými kilometrami). Uistite sa, že používate vhodný typ oleja pre svoje auto. Prečítajte si návod, ako ho skontrolovať a doplniť.

1. Aby ste správne odčítali výšku hladiny oleja, zaparkujte vozidlo na rovnej ploche a vypnite motor. Pripravte si handru, ktorú vám nebude ľúto zašpiniť.

2. Otvorte kapotu a nájdite mierku hladiny oleja, ktorá by mala byť pri prednej časti motora. (Ak ju nemôžete nájsť, pozrite sa do návodu na obsluhu vozidla.) Vyberte ju a utrite handrou.

3. Opäť ju zasuňte až na doraz a znova vytiahnite, ale neobracajte ju, lebo keby olej stiekol, pokazilo by to meranie.

4. Mierku trochu nakloňte, no stále ju držte v zvislom smere a špičku podložte handrou. Naspodku pohľadajte dve rysky. Hladina oleja by mala byť v ideálnom prípade niekde medzi nimi. V niektorých vozidlách môže byť stav hladiny označený skratkami min. a max.

Výška hladiny oleja by mala byť medzi dvoma ryskami naspodku mierky.

5. Ak olej presahuje vrchnú rysku, určité množstvo z neho je potrebné odstrániť a pravdepodobne olej vymeniť. Ak ho máte nadbytok, môže sa speniť a poškodiť motorové komponenty.

6. V prípade, že olej je až pod spodnou ryskou, treba ho doliať. Odkrúťte uzáver plniaceho hrdla (hľadajte symbol oleja, ktorý pripomína džinovu lampu). Pomocou lievika doň nalejte asi štvrť litra, ale dajte pozor, aby ho nebolo priveľa. Naštartujte a trochu sa povozte. Potom znova skontrolujte, či potrebujete ešte viac oleja. Ak áno, dolejte ďalšiu štvrtinu litra.

Ako odstrániť škvrnu

Čerstvé škvrny sa vždy odstraňujú ľahšie ako staré, preto čistenie neodkladajte. Ak nie ste doma a nemáte poruke nič, čo by vás zachránilo, pomôže, keď škvrnu namočíte do sódovej vody, kým sa dostanete k potrebným prostriedkom. Zapamätajte si zopár všeobecných tipov.

1. Znečistené miesto prepláchnite studenou vodou. Teplá voda môže spôsobiť, že špina sa zažerie hlbšie do látky.

2. Čo najdôkladnejšie zoškrabte alebo osušte to, čo fľak spôsobilo. Potom ho začnite odstraňovať hubkou a studenou vodou alebo čistiacim prostriedkom. Postupujte pri tom od stredu škvrny smerom von.

3. Škvrnu nikdy nežehlite a znečistené oblečenie nehádžte do práčky bez toho, aby ste ho predtým vyčistili.

Škvrny sa odstraňujú rôznymi spôsobmi. Tu sú tie najčastejšie.

• Škvrny od červeného vína: Znečistené miesto osušte papierovou utierkou a potom naň nasypte soľ. Ak na oblečení zostane špinavá stopa, zmiešajte šálku peroxidu vodíka s čajovou lyžičkou pracieho alebo čistiaceho prostriedku, prípadne prostriedku na umývanie riadu. Do zmesi namočte čistú hubku, vyžmýkajte ju a fľak vyčistite. Potom oblečenie vyperte podľa pokynov.

• Škvrny od rúžu: Umyte ich hubkou a studenou vodou, potom priamo na ne aplikujte tekutý prací alebo čistiaci prostriedok.

• Mastné škvrny (od majonézy, motorového oleja atď.): Čo najskôr použite čistiaci prostriedok a znečistenú vec vyperte. V prípade, že látku vyprať nemôžete (fľak je napríklad na gauči), vyčistite ju prostriedkom na odstraňovanie škvŕn. Ak máte obavy, že materiál znečistí, naneste na ňu absorbent ako kukuričný škrob či kukuričnú múku.

• Škvrny od krvi a čokolády: Prepláchnite ich v studenej vode a potom na ne aplikujte čistiaci prostriedok. Vec vyperte v studenej vode s pracím prostriedkom.

• Škvrny od vosku: Na znečistené miesto priložte ľad, aby vosk stvrdol, alebo dajte oblečenie do mrazničky. Keď vosk stuhne, čo najviac ho zoškrabte, a zvyšok odstráňte pomocou čistiaceho prostriedku v čo najhorúcejšej vode, akú látka znesie. V prípade potreby postup zopakujte a oblečenie nesušte, kým sa vosku úplne nezbavíte.

• Škvrny od atramentu: Naneste na ne čistiaci prostriedok a vyperte v čo najhorúcejšej vode, prípadne ich postriekajte trochou laku na vlasy, kým fľak nezmizne.

• Škvrny od trávy: Použite čistiaci prostriedok alebo prací prostriedok s bielidlom (ten je na ne veľmi účinný). Nalejte ho na fľak a dôkladne vydrhnite. Nechajte pätnásť minút pôsobiť a potom znečistenú vec vyperte v teplej vode. Ak škvrna nezmizla, postup zopakujte.

• Iné škvrny alebo fľaky, pri ktorých máte pochybnosti: Znečistené miesto vypláchajte v studenej vode, naneste naň čistiaci prostriedok a veci vyperte podľa pokynov s použitím pracieho prostriedku.

Ako parkovať pozdĺžne

Vedieť parkovať týmto spôsobom je veľmi užitočné, najmä ak bývate v meste alebo tam často jazdíte. Určite sa totiž nevyhnete tomu, že svoje auto budete musieť vmanévrovať do priestoru pozdĺž obrubníka (alebo platiť vysoké poplatky za garáž).

1.Zastavte pri aute, ktoré stojí pred voľným parkovacím miestom, tak aby boli zadné sedadlá oboch vozidiel na rovnakej úrovni. Vaše bočné zrkadlo na strane spolujazdca by malo byť asi pol metra od bočného zrkadla auta na strane šoféra.

2.Pustite sa do cúvania, ale ešte netočte volantom. Vo všeobecnosti platí, že ním začnete krútiť smerom k parkovaciemu miestu až vtedy, keď bude vaše zadné sklo v jednej rovine s koncom vozidla stojaceho pred vami.

3.Otáčajúc volantom sa budete postupne vtesnávať na voľné miesto. Keď sa vaše zadné okno dostane na rovnakú úroveň ako čelné sklo druhého auta na strane spolujazdca, riaďte sa vozidlom, ktoré je za vami, pozerajte sa do spätného zrkadla a začnite krútiť volantom opačným smerom.

Pustite sa do cúvania, ale ešte netočte volantom.

4.V tej chvíli sa začnete vyrovnávať a auto bude čoraz rovnobežnejšie s obrubníkom.

5.Keď sa vaše auto priblíži k nárazníku vozidla za vami, znova sa pohnite dopredu. Otočte volant k obrubníku, aby ste sa k nemu dostali bližšie. Potom ho skrúťte do opačnej strany, aby ste auto vyrovnali (a aby ste zadnou časťou nevytŕčali na cestu).

6.Ak stále nie ste dostatočne blízko pri obrubníku, posuňte sa čo najviac dopredu. Volant vytočte naplno k obrubníku a začnite cúvať. To vám umožní priblížiť sa k nemu tak, aby medzi vaším vozidlom a autami vpredu i vzadu zostala medzera. Keď zájdete tesne k obrubníku, skrúťte volant do opačnej strany, aby ste s ním boli rovnobežne, a posuňte sa dopredu. Postup opakujte, kým nebudete stáť rovno.

Vážení čtenáři, právě jste dočetli ukázku z knihy Mladá, krásna, úspešná.
Pokud se Vám líbila, celou knihu si můžete zakoupit v našem e-shopu.